O‘ZBEKISTON RESPUBLIKASI VAZIRLAR MAHKAMASINING FARMOYISHI

Toshkent shahar Ichki ishlar bosh boshqarmasi faoliyatini samarali tashkil etish hamda moddiy-texnika bazasini mustahkamlash maqsadida:
 1. O‘zbekiston Respublikasi Ichki ishlar vazirligi va Toshkent shahar hokimligining Toshkent shahrida jamoat tartibini saqlash va jinoyatchilikning oldini olishda ichki ishlar organlari faoliyati samaradorligini yanada oshirish maqsadida Toshkent shahar Ichki ishlar bosh boshqarmasini bosqichma-bosqich avtotransport vositalari bilan ta’minlash to‘g‘risidagi takliflari ma’qullansin.
 2. 2020 — 2022-yillarda Toshkent shahar Ichki ishlar bosh boshqarmasini zamonaviy avtotransport vositalari bilan ta’minlash dasturi ilovaga muvofiq tasdiqlansin.
 3. Toshkent shahar Ichki ishlar bosh boshqarmasi tegishli muddatini o‘tab bo‘lgan avtotransport vositalari qonun hujjatlariga muvofiq sotilishi va tushgan mablag‘lar belgilangan tartibda taqsimlanishini ta’minlasin.
 4. Mazkur farmoyishning bajarilishini nazorat qilish O‘zbekiston Respublikasi ichki ishlar vaziri P.R. Bobojonov zimmasiga yuklansin.